Hver anden dansker er mere utryg end tidligere, og det kommer ikke bag på lokalpolitiet.

Jens Erik Damgaard kører ofte på patrulje i Ringkøbing i Vestjylland.

Han er selv vokset op i området, og han kender mange af de lokale.

- Jeg kan få alt at vide, hvis det er det, jeg vil, fortæller politibetjenten, der også er repræsentant for Midt- og Vestjyllands Politiforening.

Men han er holdt op med at opsøge borgerne på sine patruljer. Han har ikke længere tid til at forfølge deres tips.

- Det er rigtig trist, men det kommer ikke bag på mig. Der er sket en centralisering i politiet, og det eneste sted, man kan tage folk fra, er lokalpolitiet. Vi har forsøgt at råbe op, men vi har intet at skulle have sagt, og vi bliver ikke hørt, siger Jens Erik Damgaard i 'Go' morgen Danmark' mandag.

Utryghed får danskerne til at tage sagen i egen hånd

Jens Erik Damgaard er ikke den eneste, der har lagt mærke til, at der er blevet længere mellem politiet og borgerne.

En megafonmåling, som TV 2 har fået lavet, viser, at knap 40 procent af danskerne ikke har tiltro til, at politiet har ressourcer til at sikre den nødvendige tryghed.

Virksomheder hyrer eget vagtværn og forsikringsselskaberne har egne detektiver. Det er en frygtelig udvikling. Hvor er politiet henne? Jens Erik Damgaard, politibetjent

Samtidig slår undersøgelsen fast, at mere end halvdelen føler sig mere utrygge end for ti år siden.

- Vi kan se, folk samler sig i en masse borgerværn. Virksomheder har hyret deres eget vagtværn og eget sikkerhedssystem. Forsikringsselskaberne har deres egne detektiver. Det er en frygtelig udvikling. Hvor er politiet henne?, spørger Jens Erik Damgaard.

Jens Erik Damgaard efterlyser, at politikerne er ærlige omkring, hvad borgerne kan forvente.

- Det er helt fair, hvis ikke der er flere penge i systemet, men gå nu ud og sig det, som det er. Tyveknægtene i dag, de ved godt, hvad vi kan og ikke kan. Politikerne, de gemmer sig, siger Jens Erik Damgaard.

Politiets opgaver forandrer sig

De nye tal fra Megafonmålingen får flere partier på Christiansborg til at reagere.

- Det er tal, der er forfærdelige. Trygheden er bygget op gennem generationer, og hvis den falder sammen, er vi rigtig ilde stedt, lyder det fra Dansk Folkepartis retsordfører Peter Kofod Poulsen.

Jeg er i politiet for at være tæt på borgerne, men afstanden bliver større og større. Jens Erik Damgaard, politibetjent

Han bakkes op af sin kollega i Liberal Alliance, der dog mener, at tallene også er udtryk for ændringer i samfundet.

- Det tal skal være bedre, men vi kan læse meget om kriminalitet, og det flytter opfattelsen af, hvor tryg man er. Samtidig har politiet haft brug for ressourcer til terror og rocker- og bandesituationen. Det gør, at de arbejder på en anden måde og er mindre synlige nogle steder, siger Christina Egelund, retsordfører for Liberal Alliance.

Lokalstationer lukker på stribe

I dag er fire ud af fem landbetjente som Jens Erik Damgaard forsvundet, og mange politistationer er lukket ned.

Det skyldes, at politiet i 2015 vedtog et nyt politiforlig, som bliver foldet ud i disse år.

Forliget betyder farvel til 21 nær- og lokalpolitistationer, mens 11 andre får nye opgaver, som i de fleste tilfælde betyder, at der ikke er synlige betjente efter klokken 16.

- Jeg er meget bekymret. Jeg er i politiet for at være tæt på borgerne og gøre en forskel, men afstanden bliver større og større, siger Jens Erik Damgaard.

Ser gerne flere betjente på gaden

Den udvikling vil Dansk Folkeparti gerne vende.

- Det er jo en prioritering, hvor mange penge og ekstra betjente man vil sætte af. Det kan jo være, den præventive indsats, nærpolitiet lægger ude i lokalområdet, betyder, at der udklækkes færre kriminelle i fremtiden, siger Peter Kofod Poulsen.

Løfter giver ikke tryghed

Men her stopper opbakningen fra Liberal Alliance.

De mener i stedet, borgernes utryghed skal bekæmpes ved at forklare, hvorfor politiet arbejder, som de gør.

- Jeg vil ikke være med til at give mere tryghed i form af en betjent lokalt, hvis det er på bekostning af det arbejde, der forhindrer terror og rocker- og bandeproblemer. Det er en reel prioriteringsopgave, og det skal vi være ærlige og sige. Det er det også for Dansk Folkeparti, siger Christina Egelund.

Jeg synes, vi er blevet solgt. Det hele går til terror, bander og grænsebevogtning. Jens Erik Damgaard, politibetjent

Den udmelding er politibetjent Jens Erik Damgaard godt tilfreds med, selvom den ikke lover flere ressourcer på hans kanter.

- Jeg accepterer, at politikerne bestemmer, og jeg er glad for, de taler åbent og siger det åbent. Det skal være tydeligt for os, hvordan de prioriterer. Jeg kan bare sige, jeg synes, vi er blevet solgt. Det hele går til terror, bander og grænsebevogtning, og vores folk betaler prisen, siger Jens Erik Damgaard.